Meccslázban ég Szentgyörgy | Székely Hírmondó
Bartha Zsófia 2019.10.25 • 00:14 2
A Sepsi OSK Voluntari elleni ma esti hazai mérkőzésével rajtol az alapszakasz visszavágó-sorozata az élvonalbeli labdarúgó-bajnokságban. Csapatunk számára kötelező a győzelem a sereghajtó ellen ahhoz, hogy ne szakadjon le az élbolytól.
Az Astra Giurgiu ellen vasárnap elszenvedett 3–2-es vereség okozta csalódást szeretné feledtetni közönségével a Sepsi OSK, László Csaba vezetőedző szerint eredményes futballal akarják folytatni a bajnokságot, ehhez első lépésként Voluntarit kellene térdre kényszeríteniük a ma 20.30-kor kezdődő mérkőzésen.
– Nehéz mérkőzésre számítok Voluntari ellen, elég, ha csak a legutóbbi, Hermannstadt elleni döntetlenjükre gondolok. Biztos vagyok benne, hogy ezúttal nem elégednek meg az egy ponttal, hanem a győzelemre hajtanak. Számunkra is csak a győzelem elfogadható, így izgalmas párharcra van kilátás. Mi az Astrával szemben maradtunk alul legutóbb, úgy, hogy gólokat szereztünk, de bízom, hogy sikerült minden hibát kijavítanunk, és újra a győzelem útjára tudunk lépni. Egy pillanatra sem szabad lebecsülni az ellenfelet, de azt gondolom, hogy mi vagyunk a mérkőzés esélyesei, és ezt a tényt ki is fogjuk vinni a pályára – fogalmazott László Csaba tegnapi sajtótájékoztatóján.
Az 55 éves szakember kellő összpontosítást vár el csapatától, „legyünk agresszívek a pályán, a fairplay határain belül, és nyerjünk, ez a legfontosabb” – tette hozzá.
– Nem mondhatom, hogy maradéktalanul elégedett vagyok az eddigi szereplésünkkel, nagyon sok döntetlent játszottunk, olyan mérkőzéseken, amelyeket megnyerhettünk volna, de hiányzott a kellő elszántság, hogy elvegyük, amiért megdolgoztunk. Két találkozót veszítettünk el, egyiken sem érdemeltünk vereséget. A visszavágókon meccseket kell nyerni, kellő hozzáállással ez sikerülni fog – vélekedett a vezetőedző.
Az odavágón gólnélküli döntetlent játszott a két együttes, ami pedig a korábbi összecsapások mérlegét illeti, az eddigi hat találkozóból egyet tudott megnyerni az OSK, két döntetlen mellett háromszor szenvedett vereséget az Ilfov megyeiekkel szemben.
A 14. forduló programja: ma 20.30-tól Sepsi OSK – Voluntari; szombaton 18 órától Chindia Târgovişte – Medgyesi Gázmetán, 20.30-tól Hermannstadt – FCSB; vasárnap 15 órától Clinceni – Krajovai U, 17.30-tól Botoşani – Astra Giurgiu, 20.30-tól Dinamo – Viitorul; hétfőn 20.30-tól Jászvásári Poli – Kolozsvári CFR.
Dátum: 2019. október 25., 11:20
Kedves Zsófia, ha meccslázaban ég szentgyörgy, akkor talán kell egy kis hideg zuhany.
Dátum: 2019. október 26., 6:23
Zsófi , szerintem nagyszerű munkát végez, ne hagyja abba.